《水龙吟 其一 牡丹有感》
宋代·陈著

好花天也多悭，放迟留做残春主。丰肌弱骨，晴娇无奈，新妆相妒。

翠幕高张，玉阑低护，怕惊风雨。记年时、多少诗朋酒伴，逢花醉、簪花舞。

那料无情光景，到如今、水流云去。残枝剩叶，依依如梦，不堪相觑。

心事谁知，杜鹃饶舌，自能分诉。日西斜，烟草凄凄，望断洛阳何处。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。